Diana Morant: 'Hem aconseguit la igualtat legal, ara toca aconseguir la igualtat real'
14 febrer 2019

## Diana Morant: 'Hem aconseguit la igualtat legal, ara toca aconseguir la igualtat real'14 febrer 2019Última actualització: 14 juliol 2025

![](../gestion/img/_AO_1533-copia.jpg)  
  

Foment va acollir ahir la Taula Rodona "Trencant el sostre de vidre". L'acte va comptar amb la participació de Mavi Mestre, rectora de la Universitat de València i; Hortensia Roig, presidenta d'EDEM Escola d'Empresaris. Isabel Giménez, directora general de la Fundació d'Estudis Bursàtils i Financers, va ser l'encarregada de presentar l'activitat, mentre que Pilar Reina, representant del CES (Associació empresarial organitzadora de l'acte) va moderar la jornada.

A l'acte van estar presents representants de la corporació municipal, el president de Foment, Joaquin Bernabeu; el vicerector de Projecció Territorial i Societat, Jorge Hermosilla; el president de FAES, Miguel Todolí; a més d'una nodrida representació de l'àmbit empresarial de la comarca.

L'alcaldessa de Gandia, **Diana Morant**, ha agraït al CES l'organització de l'activitat, que tenia com a objectiu visibilitzar les experiències de dues dones, Mavi Mestre i Hortensia Roig.

"_S'ha recorregut un traumàtic camí per trencar el model patriarcal impost i transmés a través de patrons socials. Un camí que hem de continuar amb perseverança, perquè encara que hem aconseguit la igualtat legal, ara toca aconseguir la igualtat real_" va afirmar l'alcaldessa qui recordava que "_La història de la humanitat està plena de dones que s'han atrevit a donar el primer pas i han eliminat els esquemes imposats; el que passa és que moltes d'elles han estat invisibilitzades, altres tantes s'han topat amb moltes barreres i altres, senzillament, no han tingut oportunitats"_.

Morant ha afirmat durant la seua intervenció que al segle XXI, la lluita per la integració i la igualtat es lliura en quatre àmbits: el de l'educació en igualtat, el del treball, el de la participació política que inclou empresa i societat per trencar el sostre de vidre i el moral, trobant nous valors que substituïsquen els merament economicistes i consumistes.

"_Hem de repartir igualitàriament el treball i l'oci. Hem de canviar el poder sacralitzador de la feina pel poder de la vida. Treballar per viure, no viure per treballar. I hem de vetllar per una conciliació efectiva. Jornades raonables per a homes i dones, perquè hi ha dones que volen triomfar, tenen força i intel·ligència, però no poden fer-ho: els sobren capacitats però els falten oportunitats_" va afirmar l'alcaldessa.

Finalment, va declarar que "_Vivim moments crítics per a la igualtat. Cada dia, som testimonis de la tràgica situació que pateixen les dones que són assetjades, que viuen en desigualtat laboral i salarial, i que són maltractades i assassinades per les seues exparelles o parelles_".

[Twittear](https://twitter.com/share)